Eskom verklaar dispuut met vakbondePravin Gordhan, minister van openbare ondernemings (Foto: ANA) Eskom het Woensdag ŉ dispuut verklaar met die vakbonde NUM, Numsa en Solidariteit. Dié verklaring spruit uit ŉ voorwaarde wat NUM en Numsa as deel van loononderhandelinge voorgestel het. Al drie vakbonde het verlede week tydens ŉ vergadering wat onder die beskerming van die Kommissie vir Versoening, Bemiddeling en Arbitrasie (KVBA) plaasgevind het in beginsel ingestem tot Eskom se driejaar-loonaanbod. Dié aanbod sluit ŉ salarisaanpassing van 7,5% vir 2018-’19 en 7% vir 2019-’20 en 7% vir 2020-’21, asook ŉ behuisingstoelaag wat strook met die VPI en ŉ eenmalige kontantbetaling van R10 000 in. Eskom het in ŉ verklaring gesê dat NUM en Numsa toe ŉ voorwaarde voorgestel het dat werknemers wat in die onbeskermde Julie/Augustus-staking deelgeneem het nié gedissiplineer moet word nie. “Eskom kon nie instem tot hierdie voorwaarde nie,” lui die verklaring. Eskom meen NUM en Numsa het in Junie die Wet op Arbeidsverhoudinge geïgnoreer en ŉ onbeskermde staking uitgevoer. “Dié staking het verskeie strafregtelike dade asook beweerde dade van sabotasie en vernietiging van eiendom ingesluit. Die staking het ook daartoe gelei dat die kragnetwerk beperk was en dat daar drie dae beurtkrag toegepas moes word wat die ekonomie negatief beïnvloed het.” Ná ingryping deur Pravin Gordhan, minister van openbare ondernemings, het die partye tot ŉ vergelyk gekom dat die vakbonde nie verder onbeskermd sal staak nie en dat die maatskappy nie werknemers wat in die onwettige staking van Junie deelgeneem het, sal dissiplineer nie. Volgens Eskom het vakbonde in Julie, ná nog ŉ ronde onderhandelings, op ŉ verdere onbeskermde staking gegaan. Maroela Media het vroeër berig Eskom het Maandag onderneem om dissiplinêre stappe te doen teen die werknemers wat die onbeskermde staking uitgevoer en skade aan dié kragreus se infrastruktuur aangerig het. Eskom meen die vakbonde het hul eenmalige reg om beskerm te word teen dissiplinêre aksie verbeur toe hulle tot die tweede ronde van onwettige staking, ondanks onder meer ŉ staande hofinterdik en die arbeidswet, betree het. Volgens Eskom sal die kragnetwerk altesaam 30 dae neem om te herstel van die nadraai van die aksie. “Vandag [Woensdag] het die KVBA die proses afgesluit ingevolge die Wet op Arbeidsverhoudinge. NUM en Numsa het geëis dat werknemers nie afgedank sal word ongeag die uitkoms van die dissiplinêre proses nie.” Elsie Pule, die hoof van Eskom se menslikehulpbronne-afdeling, het egter gesê Eskom behou die reg voor om in ooreenstemming met die maatskappy se dissiplinêre proses op te tree. Irvin Jim, NUM se sekretaris, het gesê Eskom se besluit om ŉ dispuut te verklaar is ŉ “demonstrasie van ondergeskikte, indien nie onnosele, menslikehulpbronne-leierskap” asook ŉ “roekelose en uitlokkende besluit van die bestuur wat weier om te leer”. Jim meen Eskom se posisie was deurentyd uitlokkend en dat hy die vakbonde voortdurend ondermyn het. Die dispuut is na die KVBA verwys.